text: Sjællandske kommuner kigger mod Vejles integrationsindsats
  26 december 2016 kl. 17.10
  En undervisningsmodel til flygtninge fra Vejle Kommune bliver nu udbredt til tre kommuner på Sjælland.
  Roskilde, Solrød og Greve Kommune gør nu brug af en undervisningsindsats fra Vejle Kommune for at fremme integrationen af flygtninge.
  I Vejle er man indgået i et samarbejde med Asylcenter Jelling for at opkvalificere flygtningene så tidligt som muligt. Derfor modtager de i Vejle Kommune undervisning allerede,  mens de bor på asylcenteret. På den måde kan de også hurtigere komme ud i virksomhedspraktik.
  - Vi forsøger hele tiden at "tænke uden for boksen” og finde nye måder at gøre tingene på, og den tidlige indsats på asylcenteret er et af de projekter, som er gået rigtig godt,  siger formand for arbejdsmarkedsudvalget i Vejle Kommune Christoffer Melson (V) i en pressemeddelelse.
  En af årsagerne til,  at indsatsen kan lade sig gøre,  er ifølge Vejle Kommune, at de har et nærtliggende asylcenter.
  
  